Suvestinė redakcija nuo 2012-06-17 iki 2012-07-19

Įsakymas paskelbtas: Žin. 2012, Nr. 42-2091, i. k. 1122330ISAK003D-249

LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL LIETUVOS KAIMO PLĖTROS 2007–2013 METŲ PROGRAMOS PRIEMONĖS „PELNO NESIEKIANČIOS INVESTICIJOS“ ĮGYVENDINIMO TAISYKLIŲ PATVIRTINIMO

2012 m. balandžio 5 d. Nr. 3D-249

Vilnius

Vadovaudamasis Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin., 1998, Nr. 83-2327; 2010, Nr. 125-6405), 8 ir 9.2 punktais, atsižvelgdamas į 2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2011 m. gruodžio 19 d. Tarybos reglamentu (EB) Nr. 1312/2011 (OL 2011 L 339, p. 1), ir į 2006 m. gruodžio 15 d. Komisijos reglamento (EB) Nr. 1974/2006, nustatančio išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2011 m. liepos 14 d. Komisijos reglamentu (EB) Nr. 6179/2011 (OL 2011 L 185, p. 57), nuostatas ir siekdamas efektyviai panaudoti EŽŪFKP lėšas,

t v i r t i n u Lietuvos kaimo plėtros 2007–2013 metų programos priemonės „Pelno nesiekiančios investicijos“ įgyvendinimo taisykles (pridedama).

Žemės ūkio ministras	Kazys Starkevičius

PATVIRTINTA

Lietuvos Respublikos žemės ūkio ministro

2012 m. balandžio 5 d. įsakymu Nr. 3D-249

(Lietuvos Respublikos žemės ūkio ministro

2012 m. gegužės 4 d. įsakymo Nr. 3D-327 redakcija)

LIETUVOS KAIMO PLĖTROS 2007–2013 METŲ PROGRAMOS PRIEMONĖS

„PELNO NESIEKIANČIOS INVESTICIJOS“ ĮGYVENDINIMO TAISYKLĖS

I. BENDROSIOS NUOSTATOS

1. Lietuvos kaimo plėtros 2007–2013 metų programos priemonės „Pelno nesiekiančios investicijos“ įgyvendinimo taisyklės (toliau – Taisyklės) parengtos vadovaujantis 2005 m. rugsėjo 20 d. Tarybos reglamentu (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2011 m. gruodžio 19 d. Tarybos reglamentu (EB) Nr. 1312/2011 (OL 2011 L 339, p. 1), 2006 m. gruodžio 15 d. Komisijos reglamentu (EB) Nr. 1974/2006, nustatančiu išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2008 m. lapkričio 27 d. Komisijos reglamentu (EB) Nr. 1175/2008 (OL 2008 L 318, p. 6), 2011 m. liepos 14 d. Komisijos reglamentu (EB) Nr. 6179/2011 (OL 2011 L 185, p. 57), Lietuvos Respublikos Vyriausybės 2007 m. vasario 13 d. nutarimu Nr. 189 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839; 2009, Nr. 43-1667), Lietuvos kaimo plėtros 2007–2013 metų programa, patvirtinta 2007 m. spalio 19 d. Komisijos sprendimu Nr. C(2007)5076, ir Lietuvos kaimo plėtros 2007–2013 metų programos administravimo taisyklėmis, patvirtintomis Lietuvos Respublikos žemės ūkio ministro 2007 m. balandžio 6 d. įsakymu Nr. 3D-153 (Žin., 2007, Nr. 41-1562; 2012, Nr.18-830).

II. ŠIOSE TAISYKLĖSE VARTOJAMI SUTRUMPINIMAI IR SĄVOKOS

2. Taisyklėse vartojami sutrumpinimai:

Agentūra – Nacionalinė mokėjimo agentūra prie Žemės ūkio ministerijos.

EB – Europos Bendrija.

EŽŪFKP – Europos žemės ūkio fondas kaimo plėtrai.

KPP – Lietuvos kaimo plėtros 2007–2013 metų programa.

Ministerija – Lietuvos Respublikos žemės ūkio ministerija.

3. Taisyklėse vartojamos sąvokos:

Drenažo žiotys – drenažo sistemos dalis vandeniui nuleisti iš rinktuvo, dažniausiai į griovį.

Melioracijos griovys – grunte iškastas melioracijos sistemos vandentakis, laikomas sausinimo ar drėkinimo reikmėms.

Melioracijos griovio priežiūros juosta – pagriovio ruožas, prasidedantis nuo griovio šlaito viršutinės briaunos, reikalingas melioracijos technikai (ekskavatoriui, šienapjovei, krūmų smulkinimo mechanizmui ir kt.) dirbti ir iš griovio iškasamoms sąnašoms skleisti.

Paramos paraiška – Ministerijos nustatytos formos dokumentas, kurį turi užpildyti ir pateikti Agentūrai pareiškėjas, siekiantis gauti paramą.

Pareiškėjas – asmuo, nustatyta tvarka pateikęs užpildytą paramos paraišką.

Sąmata – lėšų poreikio (sąnaudų), susijusių su Priemonės įgyvendinimu, įvertinimas, sudarytas savivaldybės administracijos specialisto, atsakingo už Valstybei nuosavybės teise priklausančius melioracijos statinius, kuriuos patikėjimo teise valdo ir naudoja savivaldybės.

Tinkamumo kriterijus – požymis, pagal kurį nustatomas pareiškėjo tinkamumas gauti paramą.

Žemės ūkio veikla – veikla, apimanti žemės ūkio produktų gamybą, jų apdorojimą, savo pagamintų ir apdorotų žemės ūkio produktų perdirbimą (išskyrus maisto produktų gamybą ir realizavimą iš ne savo ūkyje pagamintų ir apdorotų žemės ūkio produktų) ir paslaugas žemės ūkiui.

Kitos, šiose Taisyklėse vartojamos sąvokos, apibrėžtos Lietuvos kaimo plėtros 2007–2013 metų programos administravimo taisyklėse ir kituose teisės aktuose.

III. PRIEMONĖS TIKSLAI

4. Bendrasis tikslas – išsaugoti kraštovaizdį, užtikrinti tvarų ūkininkavimą, siekiant pagerinti sausinimo sistemų veikimą, kaimo vandentvarkos infrastruktūrą.

5. Specialieji tikslai:

5.1. išsaugoti kraštovaizdį;

5.2. pašalinti neprižiūrimų melioracijos griovių neigiamą poveikį sausinimo sistemoms ir kaimo vandentvarkos infrastruktūrai;

5.3. sudaryti palankias sąlygas melioruotoje žemėje ekosistemoms atsikurti.

6. Veiklos tikslas – padėti išspręsti melioracijos griovių priežiūros problemas, užtikrinant kaimo vandentvarkos infrastruktūrą ir sausinimo sistemų funkcionavimą ir išsaugant kraštovaizdį.

IV. LĖŠOS PRIEMONEI ĮGYVENDINTI IR PARAMOS DYDIS

7. Lėšos priemonei įgyvendinti skiriamos iš EŽŪFKP ir bendrojo finansavimo lėšų, numatytų Lietuvos Respublikos valstybės biudžete.

8. Didžiausia paramos suma vienam pareiškėjui – 50 000 Lt. Į šią sumą neįskaičiuojamas pirkimo ir (arba) importo pridėtinės vertės mokestis (toliau – PVM).

9. Paramos dydis skaičiuojamas atsižvelgiant tik į tinkamas finansuoti išlaidas.

10. Finansuojama iki 100 proc. visų tinkamų finansuoti išlaidų.

11. Paramos suma apskaičiuojama pagal Sąmatą, kurioje nurodytos išlaidos nustatomos melioracijai patvirtintais įkainiais pagal Melioracijos techninį reglamentą MTR 1.05.01:2005 „Melioracijos statinių projektavimas“, patvirtintą Lietuvos Respublikos žemės ūkio ministro 2005 m. sausio 3 d. įsakymu Nr. 3D-1 (Žin., 2005, Nr. 3-59).

V. GALIMI PAREIŠKĖJAI IR PARAMOS GAVĖJAI

12. Paramos gavėjai gali būti fiziniai ir juridiniai asmenys, užsiimantys žemė ūkio veikla ir nustatyta tvarka įregistravę valdą (paramos besikreipiantys fiziniai asmenys turi būti ne jaunesni kaip 18 metų amžiaus).

13. Pareiškėjui mirus iki sprendimo skirti paramą priėmimo, paramos paraiška išregistruojama.

14. Paramos gavėjui mirus ar dėl nenugalimos jėgos (force majeure) aplinkybių, dėl kurių paramos gavėjas negali vykdyti prisiimtų įsipareigojimų, parama gali būti mokama asmeniui, perimančiam paramos gavėjo įsipareigojimus ir tęsiančiam veiklą, jei jis įsipareigojimų perėmimo metu atitinka pareiškėjo tinkamumo kriterijus.

15. Paramos paraiškos, pateiktos fizinio ar juridinio asmens kartu su partneriais, nepriimamos.

16. Pagal šią Priemonę pareiškėjas gali pateikti tik vieną paramos paraišką.

VI. NETINKAMI PAREIŠKĖJAI

17. Parama neteikiama, jei:

17.1. pareiškėjas paramos paraiškoje arba pridedamuose dokumentuose, arba pagal Agentūros paklausimą pateiktuose dokumentuose pateikė neteisingą informaciją;

17.2. pareiškėjui yra iškelta byla dėl bankroto arba jis yra likviduojamas;

17.3. pareiškėjas, siekdamas palankaus sprendimo, bandė daryti įtaką Agentūrai arba Ministerijai;

17.4. yra priimtas galutinis sprendimas dėl:

17.4.1. paramos mokėjimo nutraukimo dėl padaryto pažeidimo. Tokiu atveju pareiškėjas neturi teisės pretenduoti į paramą pagal šią Priemonę vienerius metus nuo galutinio sprendimo priėmimo;

17.4.2. pareiškėjo kitos sutarties dėl paramos skyrimo iš EB ir (arba) Lietuvos Respublikos valstybės biudžeto lėšų pažeidimo. Tokiu atveju pareiškėjas neturi teisės pretenduoti į paramą vienerius metus nuo galutinio sprendimo priėmimo;

17.4.3. pareiškėjo įvykdytos nusikalstamos veikos ar administracinio teisės pažeidimo, susijusio su parama. Tokiu atveju pareiškėjas neturi teisės pretenduoti į paramą dvejus metus nuo galutinio sprendimo priėmimo.

VII. TINKAMUMO KRITERIJAI GAUTI PARAMĄ

18. Pareiškėjo tinkamuma s gauti paramą vertinamas pagal paraiškos pateikimo dieną pareiškėjo pateiktus, atitinkamais dokumentais pagrįstus ir viešuosiuose registruose esančius duomenis.

19. Tinkamumo kriterijai yra šie:

19.1. paraišką teikia subjektas, įvardytas tinkamu pareiškėju šių Taisyklių V skyriuje;

19.2. veikla atitinka šių Taisyklių III skyriuje nurodytus tikslus;

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

19.3. pareiškėjas neturi įsiskolinimų Lietuvos Respublikos valstybės biudžetui ir Valstybinio socialinio draudimo fondui (atitiktis šiam kriterijui gali būti tikslinama paramos paraiškos vertinimo metu);

19.4. pareiškėjas turi būti įregistravęs valdą Lietuvos Respublikos žemės ūkio ir kaimo verslo registre teisės aktų nustatyta tvarka (Lietuvos Respublikos žemės ūkio ministro 2008 m. gegužės 15 d. įsakymas Nr. 3D-278 „Dėl žemės ūkio valdų registravimo Lietuvos Respublikos žemės ūkio ir kaimo verslo registre“ (Žin., 2008, Nr. 58-2192);

19.5. pareiškėjas, teikiantis paramos paraišką dėl melioracijos griovių tvarkymo pagal Priemonę, privalo įsipareigoti 5 metus vykdyti tęstinę melioracijos griovių tvarkymo veiklą. Pareiškėjas, įvykdęs įsipareigojimus pagal Taisykles turi vykdyti „Melioracijos griovių tvarkymas“ veiklą, kuri yra nustatyta Lietuvos kaimo plėtros 2007–2013 metų programos priemonės „Agrarinės aplinkosaugos išmokos“ programos „Kraštovaizdžio tvarkymas“ veikloje „Melioracijos griovių tvarkymas“ (toliau – Agrarinės aplinkosaugos išmokos), su ne mažesniu plotu (galimas 3 proc. nuokrypis) nei vykdė veiklą pagal Priemonę;

19.6. pareiškėjas, teikiantis paramos paraišką dėl melioracijos griovių tvarkymo pagal Priemonę, privalo įsipareigoti sutvarkyti abu lygiagrečiai einančius melioracijos griovio šlaitus;

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

19.7. pareiškėjas įsipareigoja sutvarkyti ne mažesnį kaip 1 hektaro melioracijos griovių plotą, kurio vientisa dalis negali būti mažesnė negu 0,3 hektaro ir dėl kurio sutvarkymo turi savivaldybės, kurios teritorijoje yra melioracijos grioviai, rašytinį sutikimą;

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

19.8. pareiškėjas privalo pateikti savivaldybės administracijos išduotą melioracijos griovio žemėlapį (griovio planą masteliu 1:2000 su pažymėtomis žemės sklypo ribomis, su drenažo žiotimis), kuriame vykdys Priemonėje numatytas veiklas;

19.9. pareiškėjas privalo pateikti Sąmatą;

19.10. pareiškėjas privalo pateikti savivaldybės pažymą, kurioje pateikti duomenys reikalingi pirmumo kriterijams įvertinti;

19.11. pareiškėjas be rašytinio Agentūros ir savivaldybės sutikimo įsipareigoja nekeisti veiklos vykdymo vietos ir sąlygų;

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

19.12. pareiškėjas užtikrina, kad paraiškoje numatytos ir pagal šią priemonę finansuojamos išlaidos tuo pat metu nebuvo, nėra ir nebus finansuojamos iš kitų nacionalinių programų ir ES fondų;

19.13. pareiškėjas įsipareigoja nevykdyti Priemonės ir gauti paramos tais atvejais, kai melioracijos griovio šlaito priežiūros darbai (šienavimas, krūmų kirtimas) vykdomi iš valstybės biudžeto lėšų;

19.14. pareiškėjas įsipareigoja nevykdyti Priemonės ir gauti paramos tais atvejais, kai melioracijos griovio šlaito priežiūros darbai (šienavimas, krūmų kirtimas) vykdomi pagal Lietuvos kaimo plėtros 2007–2013 metų programos priemonės „Žemės ūkio ir miškininkystės plėtra ir pritaikymo infrastruktūra“ veiklos sritį „Žemės ūkio vandentvarka“;

19.15. pareiškėjas įsipareigoja nevykdyti Priemonės ir gauti paramos tais atvejais, kai melioracijos griovio šlaito priežiūros darbai (šienavimas, krūmų kirtimas) vykdomi pagal Lietuvos kaimo plėtros 2007–2013 metų programos priemonės „Agrarinės aplinkosaugos išmokos“ programų „Kraštovaizdžio tvarkymas“ veikloje „Melioracijos griovių tvarkymas“;

19.16. tvarkomo melioracijos griovio plotas turi būti pamatuotas ir suskaičiuotas taip, kaip nurodyta Taisyklių 2 priede.

VIII. TINKAMOS IR NETINKAMOS FINANSUOTI IŠLAIDOS

20. Tinkamomis finansuoti išlaidomis laikomos su Priemonės įgyvendinimu susijusios išlaidos, padarytos nuo paraiškos pateikimo datos iki kitų metų birželio 1 d.

21. Tinkamos finansuoti išlaidos turi būti nurodytos Sąmatoje.

22. Tinkamų finansuoti išlaidų kategorijos:

22.1. krūmų, augančių ant melioracijos griovio šlaitų, pašalinimo ir sutvarkymo darbai;

22.2. medžių bei kitos augalijos, augančios ant melioracijos griovio šlaitų, pašalinimo ir sutvarkymo darbai;

22.3. augalijos išvalymo iš melioracijos griovio dugno ir sutvarkymo darbai;

22.4. drenažo žiočių ir latakų išvalymo ir sutvarkymo darbai.

23. Netinkamos finansuoti išlaidos:

23.1. išlaidos, nesusijusios su veikla ir neįvardytos šių Taisyklių 22 punkte;

23.2. pirkimo ir (arba) importo PVM, kurį paramos gavėjas pagal Lietuvos Respublikos pridėtinės vertės mokesčio įstatymą (Žin., 2002, Nr. 35-1271) turi ar galėtų turėti galimybę įtraukti į PVM atskaitą (net jei tokio PVM paramos gavėjas į atskaitą neįtraukė), visais atvejais yra netinkamas finansuoti iš paramos lėšų.

IX. PARAMOS PARAIŠKOS PILDYMO, TEIKIMO, REGISTRAVIMO IR VERTINIMO TVARKA

24. Kvietimą teikti paramos paraiškas skelbia Agentūra pagal Ministerijos patvirtintą grafiką. Kvietimas skelbiamas „Valstybės žinių“ priede „Informaciniai pranešimai“, taip pat interneto svetainėse („Valstybės žinių“ – www.valstybės-zinios.lt, Ministerijos – www.zum.lt, Agentūros – www.nma.lt).

25. Paramos paraiškos forma pateikiama šių Taisyklių priede ir skelbiama Ministerijos ir Agentūros interneto svetainėse adresais: www.zum.lt ir www.nma.lt.

26. Paramos paraiška ir (arba) dokumentai turi būti pildomi lietuvių kalba. Kita kalba užpildytos paramos paraiškos nepriimamos.

27. Paramos paraiška turi būti pateikta užpildyta ranka arba spausdintine forma. Neaiškiai arba neįskaitomai ranka užpildytos paramos paraiškos nepriimamos.

28. Paramos paraiškas priima iš pareiškėjų ir registruoja Agentūra pagal numatomą veiklos vykdymo vietą Administravimo taisyklėse nurodytais adresais. Paramos paraiška ir (arba) papildomi dokumentai turi būti pateikti pareiškėjo asmeniškai arba per įgaliotą asmenį. Kitais būdais (pvz., paštu, per kurjerį, faksu arba elektroniniu paštu ir t. t.) arba kitais adresais pateiktos paraiškos nepriimamos.

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

29. Turi būti pateikiamas vienas originalus paramos paraiškos egzempliorius ir reikalaujamų dokumentų originalai arba kopijos, patvirtintos pareiškėjo parašu arba notaro Lietuvos Respublikos notariato įstatymo (Žin., 1992, Nr. 28-810) nustatyta tvarka.

30. Pareiškėjas privalo pasirašyti kiekvieną paramos paraiškos ir pridedamų dokumentų lapą.

31. Po paramos paraiškos užregistravimo pareiškėjas turi teisę raštu pranešti Agentūrai apie pateiktos paramos paraiškos atšaukimą ir pateikti naują paramos paraišką numatytu paramos paraiškų surinkimo laikotarpiu.

32. Paramos paraiškos vertinimas negali trukti ilgiau kaip 20 darbo dienų nuo paramos paraiškų rinkimo laikotarpio pabaigos, į šį terminą neįskaičiuojamas paklausimų ir (arba) patikrų pareiškėjui laikas.

33. Užregistravus paramos paraišką, atliekamas administracinės atitikties tikrinimas Administravimo taisyklių nustatyta tvarka.

34. Paramos paraiškos tinkamumo skirti paramą vertinimo metu nustatoma, ar veikla tinkama gauti paramą iš EŽŪFKP ir bendrojo finansavimo lėšų, numatytų Lietuvos Respublikos valstybės biudžete, ir kokia galima paramos suma, suapvalinta iki sveikųjų skaičių.

X. PARAMOS PARAIŠKŲ TVIRTINIMAS IR PARAMOS SKYRIMO TVARKA

35. Agentūra, įvertinusi paramos paraiškas, parengia sprendimą dėl paramos skyrimo arba neskyrimo, kuris įteisinamas Agentūros nustatyta tvarka. Apie priimtą sprendimą Agentūra informuoja Ministeriją per 5 darbo dienas nuo jo priėmimo dienos.

36. Agentūra apie sprendimą dėl paramos skyrimo arba neskyrimo informuoja pareiškėjus registruotu laišku per 3 darbo dienas nuo sprendimo priėmimo dienos, nurodydama sprendimo apskundimo tvarką.

37. Priėmus sprendimą skirti paramą, pareiškėjas tampa paramos gavėju. Paramos sutartis nesudaroma.

XI. Paraiškų PIRMUMO VERTINIMAS

38. Paramos paraiškų pirmumo vertinimas atliekamas Administravimo taisyklių nustatyta tvarka.

39. Pirmumo kriterijai:

39.1. ne mažiau kaip 70 proc. pareiškėjo tvarkomų melioracijos griovių ilgio sudaro blogos būklės grioviai, nurodyti savivaldybių administracijų sudarytuose probleminių griovių sąrašuose pagal žemės ūkio ministro 2007 m. birželio 22 d. įsakymu Nr. 3D-309 „Dėl Melioruotos žemės ir melioracijos statinių būklės įvertinimo pagrindinių duomenų pagal 2007-01-01 patvirtinimo“ (Žin., 2007 Nr.73-2908) duomenis;

39.2. didžiausias bendras melioracijos griovių ilgis;

39.3. ilgesnis vientisas atstumas nuo griovio ištekėjimo.

40. Jeigu paramos paraiškoje nėra duomenų, kuriais remiantis būtų galima nustatyti pareiškėjo atitiktį pirmumo reikalavimui, laikoma, kad pareiškėjas neatitinka pirmumo reikalavimų.

XII. ADMINISTRAVIMO IR PARAMOS IŠMOKĖJIMO TVARKA

41. Priemonei taikomas išlaidų kompensavimo būdas.

42. Taikant išlaidų kompensavimo būdą, paramos gavėjas pradeda vykdyti veiklą savo lėšomis.

43. Mokėjimo prašymai neteikiami.

44. Baigęs įgyvendinti veiklą, paramos gavėjas per Taisyklėse nustatytą terminą apie tai raštu praneša Agentūrai.

45. Pranešimo forma, patvirtinta Agentūros nustatyta tvarka, pateikiama Agentūros interneto svetainėje www.nma.lt ir ministerijos interneto svetainėje www.zum.lt.

46. Pranešimas turi būti užpildytas lietuvių kalba. Kita kalba užpildytas pranešimas nebus priimamas.

47. Pranešimas teikiamas užpildytas ranka arba spausdintine forma. Neaiškiai arba neįskaitomai ranka užpildytas pranešimas nepriimamas.

48. Pranešimus iš paramos gavėjų priima ir registruoja Agentūra pagal veiklos vykdymo vietą.

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

49. Pranešimas turi būti pateiktas nuo paramos patvirtinimo iki einamųjų metų lapkričio 15 d. bei nuo kitų metų kovo 1 d. iki tų pačių metų birželio 1 d., asmeniškai ar per įgaliotą asmenį.

50. Kitais būdais (pvz., paštu, faksu arba elektroniniu paštu) ar kitais adresais pateikti pranešimai nebus priimami.

51. Paramos lėšos paramos gavėjui išmokamos tik atlikus patikrą vietoje, Administravimo taisyklėse nustatyta tvarka ir terminais.

52. Agentūra turi pateikti Ministerijai pinigų užsakymo paraišką per 20 darbo dienų nuo pranešimo gavimo ir užregistravimo Agentūroje dienos. Į šį terminą neįskaičiuojamas paklausimų paramos gavėjui bei patikrų vietoje atlikimo laikas.

XIII. PATIKROS

53. Po pranešimo apie įgyvendintą veiklą, atliekama paramos paraiškos patikra vietoje.

54. Patikros vietoje metu gali dalyvauti savivaldybės administracijos specialistas, atsakingas už Valstybei nuosavybės teise priklausančius melioracijos statinius, kuriuos patikėjimo teise valdo ir naudoja savivaldybės.

XIV. SANKCIJOS

55. Paramos gavėjui nesilaikant teisės aktų reikalavimų ar pažeidžiant paramos paraiškos sąlygas, numatomos trys privalomų sankcijų rūšys: paramos sumažinimas, paramos neskyrimas ir (arba) paramos susigrąžinimas.

56. Paramos sumažinimas taikomas:

56.1. pavėluotai informuota apie Priemonės veiklos įgyvendinimą, paramos suma mažinama 0,5 proc. už kiekvieną pavėluotą darbo dieną;

56.2. pažeidžia paramos paraiškoje kitus prisiimtus įsipareigojimus ir (arba) teisės aktų nuostatas, išmoka mažinama 10 proc. visos paramos sumos;

56.3. patikros metu nustačius, jog neatlikta darbų pagal paramos paraiškoje pateiktą sąmatą ne daugiau kaip 10 proc. imtinai numatytų darbų kiekių verčių, išmoka mažinama 50 proc. visos paramos sumos.

57. Paramos neskyrimas taikomas, kai paramos gavėjas:

57.1 neinformuoja apie Priemonės veiklos įgyvendinimo pabaigą Taisyklių 49 punkte nustatytu terminu;

57.2. nesudaro sąlygų ar neleidžia asmenims, turintiems teisę tai daryti, apžiūrėti vietoje ir (arba) patikrinti, kaip įgyvendinama veikla;

57.3. be pateisinamos priežasties nepradeda vykdyti veiklos per Taisyklių 20 punkte nustatytą terminą;

57.4. yra bankrutuojantis arba likviduojamas veiklos įgyvendinimo metu;

57.5. pažeidžia kitas paramos paraiškos sąlygas ir (arba) teisės aktų nuostatas;

57.6. patikros metu nustačius, jog neatlikta darbų pagal paramos paraiškoje pateiktą sąmatą daugiau kaip 10 proc. numatytų darbų kiekių verčių;

57.7. pareiškėjas, atlikdamas darbus, sugadino melioracijos statinius;

57.8. teikdamas paramos paraišką arba vykdydamas veiklą, pateikia neteisingą informaciją arba ją nuslepia.

58. Paramos susigrąžinimas taikomas, kai paramos gavėjas:

58.1. nesuderinęs su Agentūra, perleidžia tretiesiems asmenims savo įsipareigojimus arba teises pagal paramos teikimo paraišką;

58.2. prieštarauja, kad informacija apie pateiktą paramos paraišką, nurodant pareiškėją, paramos paraiškos kodą ir prašomą ir (arba) gautą paramos sumą, būtų skelbiama Agentūros interneto svetainėje;

58.3. negrąžina Agentūrai klaidingai apskaičiuotos ir pervestos į atsiskaitomąją sąskaitą paramos sumos;

58.4. vykdydamas veiklą, pažeidė teisės aktų, susijusių su veiklos įgyvendinimu, reikalavimus;

58.5. pažeidžia kitas paramos paraiškos sąlygas ir (arba) teisės aktų nuostatas;

58.6. pareiškėjas nepateikė paraiškos pagal Agrarinės aplinkosaugos išmokas ir nevykdė jose numatytų reikalavimų;

58.7. neužtikrina, kad išlaidos, kurioms padengti buvo prašoma paramos, nebūtų finansuojamos iš kitų nacionalinių programų ir EB fondų.

59. Tais atvejais, kai pritaikius sankciją yra reikalavimas grąžinti išmokėtą sumą ir ši suma negrąžinama per Agentūros nustatytą terminą, yra skaičiuojamos palūkanos už kiekvieną pavėluotą dieną teisės aktų nustatyta tvarka.

XV. BAIGIAMOSIOS NUOSTATOS

60. Veiklų dokumentų saugojimo, apskundimo tvarką ir kitą šiose Taisyklėse nepateiktą informaciją reglamentuoja Administravimo taisyklės ir kiti teisės aktai.

Punkto pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

61. Kita Taisyklėse nenurodyta informacija pateikiama Lietuvos kaimo plėtros 2007–2013 metų programos administravimo taisyklėse ir kituose teisės aktuose.

62. Pasikeitus Taisyklėse nurodytiems teisės aktams, tiesiogiai taikomos naujos šių teisės aktų nuostatos.

_________________

Priedo pakeitimai:

Nr. 3D-327, 2012-05-04, Žin., 2012, Nr. 53-2649 (2012-05-08), i. k. 1122330ISAK003D-327

Lietuvos kaimo plėtros 2007–2013 metų

programos priemonės „Pelno nesiekiančios

investicijos“ įgyvendinimo taisyklių

1 priedas

(Lietuvos Respublikos žemės ūkio ministro

2012 m. gegužės 4 d. įsakymo Nr. 3D-327 redakcija)

(Paramos paraiškos forma)

Nacionalinės mokėjimo agentŪros prie žemės ūkio ministerijos KAIMO PLĖTROS IR ŽUVININKYSTĖS PROGRAMŲ DEPARTAMENTO |_|_|_|_|_|_|_|_|_|_| PARAMOS ADMINISTRAVIMO skyrius*
|_|_|_|_| |_|_| |_|_| |_|_|_|_|_|_|_|_|_|_|_|_|_|_|_ |_|_| (paramos paraiškos registracijos data ir registracijos numeris)
(paramos paraišką užregistravusio tarnautojo pareigos)	(vardas, pavardė)	(parašas)
Paramos paraiška vertinti priimta	[ ]
Paramos paraiška atmesta	[ ]

___________

* Pildo Nacionalinės mokėjimo agentūros prie Žemės ūkio ministerijos Kaimo plėtros ir žuvininkystės programų departamento teritorinio paramos administravimo skyriaus tarnautojas.

_________________________

(dokumento sudarytojo pavadinimas)

Nacionalinės mokėjimo agentūros prie Žemės ūkio ministerijos Kaimo plėtros ir žuvininkystės programų departamento paramos administravimo skyriui

PARAMOS PARAIŠKA pagal LIETUVOS Kaimo plėtros 2007–2013 metų PROGRAMOS priemonės „PELNO NESIEKIANČIOS INVESTICIJOS“ ĮGYVENDINIMO TAISYKLES**

________________

(data)

________________________

(sudarymo vieta)

_____________

** Pildydami rašykite didžiosiomis spausdintinėmis raidėmis ir aiškiu šriftu.

I. INFORMACIJA APIE PAREIŠKĖJĄ

Adresas / buveinė (gyvenamoji/buveinės vieta, telefonas, faksas, el. paštas, kuriuo bus galima susisiekti su pareiškėju paraiškos vertinimo ir veiklos įgyvendinimo metu)
Savivaldybės pavadinimas |_|_|_|_|_|_|_|_|_|_|_|_|_|_|_|_|_|_|_|_|_|_|_|
Seniūnijos pavadinimas |_|_|_|_|_|_|_|_|_|_|_|_|_|_|_|_|_|_|_|_|_|_|_|
Gyvenamosios vietovės / buveinės pavadinimas |_|_|_|_|_|_|_|_|_|_|_|_|_|_|_|_|_|_|_|
Gatvės pavadinimas |_|_|_|_|_|_|_|_|_|_|_|_|_|_|_|_|_|_|_|_|_|_|_|_|_|
Namo Nr. |_|_|_|
Buto Nr. |_|_|_|
Telefono Nr. |_|_|_|_|_|_|_|_|_|_|_|_|_|
Fakso Nr. |_|_|_|_|_|_|_|_|_|_|_|_|_|_|_|_|_|_|_|_|_|_|_|_|_|_|
El. paštas |_|_|_|_|_|_|_|_|_|_|_|_|_|_|_|_|_|_|_|_|_|_|_|_|_|_|
Pareiškėjo atsiskaitomosios sąskaitos numeris |_|_|_|_|_|_|_|_|_|_|_|_|_|_|_|_|_|_|_|_|_|_|

Kokiu būdu norite gauti informaciją apie paramos paraiškos administravimo eigą? PASTABA. Užpildykite tik vieną langelį.
Paštu	[ ]
Elektroniniu paštu	[ ]
1. Asmens kodas (fiziniams asmenims) |_|_|_|_|_|_|_|_|_|_|_|_|_|
2. Juridinio asmens kodas (juridiniams asmenims) |_|_|_|_|_|_|_|_|_|_|_|_|_|

Pareiškėjo parašas ___________

II. INFORMACIJA APIE VEIKLĄ, KURIAI PRAŠOMA PARAMOS

1. Lietuvos kaimo plėtros 2007–2013 metų programos (toliau – KPP) priemonės kodas	216
2. Informacija apie veiklą, kuriai prašoma paramos, kadastrinis Nr., griovio pavadinimas, (duomenys patikrai vietoje atlikti)
3. Prašoma paramos suma, Lt	|_|_|_|_|_|_|_|_| Lt Nurodoma prašoma paramos suma, litais
4. Planuojama veiklos pradžia	|_|_|_|_| |_|_| |_|_| (Nurodoma veiklos įgyvendinimo pradžia po paramos paraiškos pateikimo, išskyrus prieš paraiškos pateikimą patirtas išlaidas)
5. Planuojama veiklos pabaiga	|_|_|_|_| |_|_| |_|_| (Nurodoma planuojama pranešimo pateikimo Agentūrai data (metai/mėnuo/diena))
6. Asmuo, atsakingas už veiklos administravimą (vardas, pavardė): tel. Nr. pasiteirauti	|_|_|_|_|_|_|_|_|_|_|_|_|_|_|_|_|_|_| |_|_|_|_|_|_|_|_|_|_|_|_|_|_|_|_|_|_| (Pildoma, jei tai ne pareiškėjas. Nurodomas pareiškėjo įgalioto asmens, kuris bus atsakingas už veiklos įgyvendinimą, vardas, pavardė, tel. Nr.)

Pareiškėjo parašas ___________

III. ATLIKTŲ VEIKLŲ PRiežiūros rodikliai (pildoma atsižvelgiant į veiklos pobūdį)

(Lentelės 1 ir 2 eilutėse nurodomas sutvarkytų melioracijos griovių ilgis (km) ir plotas (ha) veiklos įgyvendinimo laikotarpiu.)

Rodikliai	Matavimo vienetai	Iš viso
1.	Sutvarkyta melioracijos griovių	km
2.	Sutvarkyta melioracijos griovių šlaitų	ha

Pareiškėjo parašas ___________

IV. PATEIKIAMi DOKUMENTAI

(Šioje lentelėje Pareiškėjas pasitikrina, ar jo pateikiama paraiška yra sukomplektuota, ir pažymi (kryželiu), kuriuos dokumentus pateikia, nurodydamas pateikiamų dokumentų puslapių skaičių)

Eil. Nr.	Dokumento pavadinimas	Pažymėti X	Puslapių skaičius
1.	Lėšų poreikio (sąnaudų) paskaičiavimas, susijusio su numatomų tvarkyti melioracijos griovių tvarkymo darbais, įvertinimas, Sąmata.	[ ]	|_|_|
2.	Savivaldybės sutikimas dėl melioracijos griovio sutvarkymo	[ ]	|_|_|
3.	Savivaldybės pažyma, kurioje pateikti duomenys reikalingi pirmumo kriterijams įvertinti	[ ]	|_|_|
4.	Savivaldybės administracijos išduotas melioracijos griovio žemėlapis	[ ]	|_|_|
5.	Kiti dokumentai	[ ]	|_|_|

Pareiškėjo parašas ___________

Skyriaus pakeitimai:

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

V. PAREIŠKĖJO ATITIKTIS PIRMUMO REIKALAVIMAMS IR TINKAMUMO KRITERIJAMS

1.	Ar ne mažiau kaip 70 proc. pareiškėjo tvarkomų melioracijos griovių ilgio sudaro blogos būklės grioviai, nurodyti savivaldybių administracijų sudarytuose probleminių griovių sąrašuose pagal žemės ūkio ministro 2007 m. birželio 22 d. įsakymu Nr. 3D-309 patvirtintus melioruotos žemės ir melioracijos statinių būklės įvertinimo duomenis?	[ ] Taip [ ] Ne
2.	Bendras melioracijos griovių ilgis, kuriuose planuojama vykdyti Priemonės veiklą.	.... ....... (metrai(-ų))
3.	Vientisas atstumas nuo griovio ištekėjimo.	.... ....... (metrai(-ų))
4.	Ar patvirtinate, kad paraiškoje numatytos ir pagal šią priemonę finansuojamos išlaidos tuo pat metu nebuvo, nėra ir nebus finansuojamos iš kitų nacionalinių programų ir ES fondų?	[ ] Taip [ ] Ne
5.	Įsipareigoju nevykdyti Priemonės ir gauti paramos tais atvejais, kai melioracijos griovio šlaito priežiūros darbai (šienavimas, krūmų kirtimas) vykdomi valstybės biudžeto lėšomis.	[ ] Taip [ ] Ne
6.	Įsipareigoju nevykdyti Priemonės ir gauti paramos tais atvejais, kai melioracijos griovio šlaito priežiūros darbai (šienavimas, krūmų kirtimas) vykdomi pagal Lietuvos kaimo plėtros 2007–2013 metų programos priemonės „Žemės ūkio ir miškininkystės plėtra ir pritaikymo infrastruktūra“ veiklos sritį „Žemės ūkio vandentvarka“.	[ ] Taip [ ] Ne
7.	Įsipareigoju nevykdyti Priemonės ir gauti paramos tais atvejais, kai melioracijos griovio šlaito priežiūros darbai (šienavimas, krūmų kirtimas) vykdomi pagal Lietuvos kaimo plėtros 2007–2013 metų programos priemonės „Agrarinės aplinkosaugos išmokos“ programų „Kraštovaizdžio tvarkymas“ veikloje „Melioracijos griovių tvarkymas“.	[ ] Taip [ ] Ne

Pareiškėjo parašas ___________

VI. PAREIŠKĖJO DEKLARACIJA

Aš, pretenduojantis gauti paramą pagal KPP priemonę „Pelno nesiekiančios investicijos“, pasirašydamas šioje paraiškoje, patvirtinu, kad: 1. Esu susipažinęs su paramos skyrimo sąlygomis. 2. Šioje paraiškoje pridedamuose dokumentuose pateikta informacija yra teisinga. 3. Iki paraiškos pateikimo užregistravau valdos duomenis Lietuvos Respublikos žemės ūkio ir kaimo verslo registre. 4. Žinau, kad tik iš Lietuvos Respublikos žemės ūkio ir kaimo verslo centro gautus duomenis Agentūra panaudos priimdama sprendimą dėl paramos suteikimo / nesuteikimo ar / ir sankcijų taikymo. 5. Nesu pažeidęs jokios paramos iš Europos Bendrijos arba Lietuvos Respublikos biudžeto lėšų skyrimo sąlygų. 6. Prašoma parama yra apskaičiuota pagal galiojančius įkainius veiklai įgyvendinti reikalinga suma. 7. Man nėra iškelta byla dėl bankroto, nesu likviduojamas*. 8. Man nežinomos kitos šiame dokumente nenurodytos priežastys, dėl kurių veikla negalėtų būti įgyvendinta ar jos įgyvendinimas būtų atidedamas, arba dėl kurių numatytos veiklos nebūtų įgyvendintos nustatytu laikotarpiu. 9. Sutinku, kad paraiška gali būti atmesta, jeigu joje pateikti ne visi prašomi duomenys (įskaitant šią deklaraciją). 10. Sutinku, kad mano tinkamumas gauti paramą bus vertinamas pagal mano pateiktus ir atitinkamais dokumentais pagrįstus duomenis bei viešuosiuose registruose esančius duomenis. 11. Esu informuotas, kad duomenys apie gautą paramą bus viešinami visuomenės informavimo tikslais, taip pat gali būti perduoti audito ir tyrimų institucijoms siekiant apsaugoti Europos Bendrijos finansinius interesus, teisės aktuose nustatyta tvarka. 12. Esu informuotas, kad turiu teisę žinoti apie savo asmens duomenų tvarkymą, susipažinti su tvarkomais savo asmens duomenimis ir kaip jie yra tvarkomi, reikalauti ištaisyti, sunaikinti savo asmens duomenis arba sustabdyti savo asmens duomenų tvarkymo veiksmus, kai duomenys tvarkomi nesilaikant teisės aktų nuostatų. 13. Sutinku, kad informacija apie mano pateiktą paramos paraišką, nurodant pareiškėjo pavadinimą, veiklos pavadinimą, paraiškos kodą ir prašomą / gautą paramos sumą, būtų skelbiama Agentūros interneto svetainėje, esu informuotas, kad duomenų valdytojas yra Agentūra. 14. Sutinku, kad visa su šia veikla susijusi informacija būtų naudojama ir KPP priežiūros, vertinimo ir statistikos tikslais. 15. Įsipareigoju klaidingai apskaičiuotą ir pervestą į mano atsiskaitomąją sąskaitą paramos sumą grąžinti Agentūrai. 16. Įsipareigoju teikdamas paraišką pagal Priemonę, po Priemonės įgyvendinimo teikti paraišką ir dalyvauti Agrarinės aplinkosaugos išmokos programoje. 17. Žinau, kad Agentūra gali patikrinti pateiktus duomenis bei atlikti patikrą vietoje ir gauti papildomos informacijos apie mano veiklą, kuriai prašoma paramos. Pateiktus duomenis kontrolės tikslams gali panaudoti ir kitos su Europos žemės ūkio fondo kaimo plėtrai lėšų panaudojimu bei priežiūra susijusios institucijos. 18. Sutinku, kad visi mano prisiimti įsipareigojimai bus patikrinti Agentūros nustatytais terminais. 19. Įgaliotai institucijai pareikalavus, įsipareigoju grąžinti gautą paramą, jei veikla nebuvo įgyvendinta taip, kaip numatyta, ir nebuvo tinkamai įforminti pakeitimai arba buvo pažeistos kitos paramos gavimo taisyklės. 20. sutinku, kad paraiškoje ir kituose Agentūrai teikiamuose dokumentuose esantys mano asmens ir kiti duomenys būtų apdorojami ir saugomi paramos administravimo informacinėse sistemose ir kad Agentūra gautų mano asmens ir kitus duomenis iš kitų juridinių asmenų, registrų ar duomenų bazių paramos administravimo klausimais. 21. Užtikrinu, kad Agentūrai pateikta atsiskaitomoji sąskaita priklauso man ir prisiimu visą atsakomybę dėl nuostolių, kurie gali atsirasti klaidingai nurodžius banko sąskaitos numerį.
_____________ (pareiškėjo pareigų pavadinimas)	___________ (parašas)	_______________ (vardas, pavardė)

* Taikoma, jei pareiškėjas juridinis asmuo.

Pastaba. Pareiškėjo pateikti duomenys bus tvarkomi elektroniniu būdu, juos kontrolės, priežiūros ir vertinimo tikslams gali panaudoti Agentūra, Lietuvos Respublikos žemės ūkio ministerija, kitos su Europos žemės ūkio fondo kaimo plėtrai administravimu susijusios institucijos.

Pareiškėjo parašas ___________

_________________

Lietuvos kaimo plėtros 2007–2013 metų

programos priemonės „Pelno nesiekiančios

investicijos“ įgyvendinimo taisyklių

2 priedas

TVARKOMO MELIORACIJOS GRIOVIO MATAVIMO IR APSKAIČIAVIMO METODIKA

Tvarkomo melioracijos griovio plotas turi būti pamatuotas nuo melioracijos griovio kranto linijos su vandens paviršiumi iki melioracijos griovio šlaito viršutinės briaunos ir 1 m pločio apsauginė juosta, kurią galima arti tik persėjus žolę juosta (Melioracijos statinių techninės priežiūros taisyklės, patvirtintos Lietuvos Respublikos žemės ūkio ministro 2008 m. balandžio 16 d. įsakymu Nr. 3D-218 (Žin., 2008, Nr. 46-1738), yra įskaičiuota į prašomos paramos plotą. Melioracijos griovio šlaito plotas suskaičiuojamas taip:

1. Melioracijos griovio ilgis suskirstomas atkarpomis kas 100 metrų.

2. Išmatuojamas kiekvienos suskirstytos atkarpos griovio šlaitų plotis nuo melioracijos griovio kranto linijos iki melioracijos griovio šlaito viršutinės briaunos ir 1 m pločio apsauginė juosta. Tais atvejais, kai yra likusi mažesnė nei 100 m melioracijos griovio atkarpa, išmatuojamas melioracijos griovio pradžios ir pabaigos plotis nuo kranto linijos iki viršutinės briaunos ir 1 m pločio apsauginė juosta. Tais atvejais, kai yra staigus linijos lūžis (griovio šlaito paaukštėjimas, sumažėjimas ir kt.), griovio plotis pamatuojamas lūžio vietoje.

3. Apskaičiuojamas vidutinis griovio plotis: išmatuotų atkarpų pločiai sudedami ir padalijami iš atkarpų skaičiaus.

4. Apskaičiuojamas griovio plotas: vidutinis griovio plotis padauginamas iš griovio ilgio ir paverčiama hektarais.

_________________

Papildyta priedu:

Nr. 3D-327, 2012-05-04, Žin., 2012, Nr. 53-2649 (2012-05-08), i. k. 1122330ISAK003D-327

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-327, 2012-05-04, Žin., 2012, Nr. 53-2649 (2012-05-08), i. k. 1122330ISAK003D-327

Dėl Lietuvos Respublikos žemės ūkio ministro 2012 m. balandžio 5 d. įsakymo Nr. 3D-249 "Dėl Lietuvos kaimo plėtros 2007–2013 metų programos priemonės "Pelno nesiekiančios investicijos" įgyvendinimo taisyklių patvirtinimo" pakeitimo

2.

Lietuvos Respublikos žemės ūkio ministerija, Įsakymas

Nr. 3D-418, 2012-06-13, Žin., 2012, Nr. 67-3432 (2012-06-16), i. k. 1122330ISAK003D-418

Dėl Lietuvos Respublikos žemės ūkio ministro 2012 m. balandžio 5 d. įsakymo Nr. 3D-249 "Dėl Lietuvos kaimo plėtros 2007–2013 metų programos priemonės "Pelno nesiekiančios investicijos" įgyvendinimo taisyklių patvirtinimo" pakeitimo